**„ბულინგი და მისი ფორმები ოზურგეთის მუნიციპალიტეტის სკოლებში“**

*ა(ა)იპ „ახალგაზრდა პედაგოგთა კავშირი“*

2017 წელი

თბილისი

სარჩევი

[შესავალი 2](#_Toc502324720)

[კვლევის მეთოდოლოგია 3](#_Toc502324721)

[კვლევის მიგნებები 4](#_Toc502324722)

[კვლევის შედეგები 6](#_Toc502324723)

[რესპონდენტთა განაწილება დემოგრაფიული მონაცემების მიხედვით 7](#_Toc502324724)

[ინფორმირებულობის დონე ბულინგის შესახებ 8](#_Toc502324725)

[მოსწავლეთა უსაფრთხოება სკოლებში 9](#_Toc502324726)

[მოსწავლეების, მშობლებისა და მასწავლებლების რეაგირება ბულინგის მიმართ 13](#_Toc502324727)

[ბულინგის ფორმები, რომლებიც არსებობს სკოლებში 18](#_Toc502324728)

[პრობლემის გადაჭრის გზები 19](#_Toc502324729)

[რეკომენდაციები 20](#_Toc502324730)

# შესავალი

კვლევა „ბულინგი და მისი ფორმები ოზურგეთის მუნიციპალიტეტის სკოლებში“ ხორციელდება ა(ა)იპ „ახალგაზრდა პედაგოგთა კავშირის“ მიერ პროექტის „ბულინგის აღმოფხვრის შესაძლებლობები“ ფარგლებში. პროექტი ხორციელდება „სკოლის თემისა და პოლიციის თანამშრომლობის პროგრამის (SCOPE) კორპორაცია ჰარმონიის მხარდაჭერით. პროექტის მიზანია საზოგადოებაში (მშობლები, პედაგოგები, მოზარდები) ბულინგის არსისა და შედეგების გაცნობიერება. პროექტის ამოცანები გახლავთ:

1. ლიდერი მოსწავლეებისა და მშობლების ჯგუფების შექმნა
2. ბულინგის შესახებ, ჯგუფის წევრებისათვის ინფორმაციის მიწოდება სხვადასხვა ინოვაციური გზებით
3. სკოლებში ბულინგთან ბრძოლის მეთოდებისა და პრაქტიკების პოპულარიზაცია.

პროექტის მიზნის მიღწევისთვის პირველ ეტაპზე მნიშვნელოვანია გამოვლინდეს ის პრობლემური საკითხები, რომლებიც არსებობს სკოლებში ბულინგთან დაკავშირებით. სწორედ ამ პრობლემების იდენტიფიცირებისა და შემდგომი აქტივობების დაგეგმვა/განხორციელებისთვის მნიშვნელოვანია აღნიშნული კვლევის ჩატარება.

კვლევის კონსულტანტი გახლდათ ა(ა)იპ „ახალგაზრდა პედაგოგთა კავშირის“ სასწავლო დაწესებულებებში დემოკრატიზაციის ხელშეწყობის კომპონენტის მენეჯერი ხატია ჭანიშვილი.

# კვლევის მეთოდოლოგია

კვლევის ფარგლებში მნიშვნელოვანი იყო გაგვეგო, ზოგადად როგორ ხდება ბულინგის რაობის გაგება და მისი ფაქტების გამოვლენა ოზურგეთის მუნიციპალიტეტის სკოლებში. ასევე ბულინგის ფორმებიდან რომელია მეტად გავრცელებული და საერთოდ, როგორია ინფორმირებულობის დონე ამ პრობლემის შესახებ. შესაბამისად, კვლევის **მიზანი** გახლდათ:

*ოზურგეთის მუნიციპალიტეტის სკოლებისთვის დამახასიათებელი ბულინგის ფორმების გამოვლენა.*

შემუშავებულ იქნა შემდეგი **ამოცანები**:

* *ინფორმირებულობის განსაზღვრა ბულინგის შესახებ*
* *სკოლებში არსებული ბულინგის ფორმების გამოვლენა*
* *მასწავლებელთა როლი ბულინგის ფაქტების იდენტიფიცირების პროცესში*
* *მშობელთა ჩართულობა ბულინგის ფაქტების იდენტიფიცირების პროცესში*

კვლევის ფარგლებში განხორციელდა რაოდენობრივი კვლევის მეთოდი, პირისპირ ინტერვიუს საშუალებით გამოიკითხა ოზურგეთის მუნიციპალიტეტის სკოლების 311 მოსწავლე. კვლევის ინსტრუმენტს წარმოადგენდა სტრუქტურირებული კითხვარი.

პროექტის მიზნებიდან გამომდინარე მნიშვნელოვანი იყო მოსწავლეთა ჩართულობა კვლევის პროცესში, შესაბამისად, პროექტში ჩართული მოზარდებისთვის კვლევის საწყის ეტაპზე გაიმართა ტრენინგი, რომელზედაც მიიღეს ინფორმაცია ინტერვიუს ჩატარების შესახებ, რის საფუძველზედაც თავად გახდნენ ინტერვიუერები. რაც შეეხება სკოლებს, კვლევის ფარგლებში სამიზნე სკოლებად შეირჩა პროექტში მონაწილე მოზარდების სკოლები, რადგან, ისევ პროექტის მიზნებიდან გამომდინარე ეს ახალგაზრდები თავად უნდა გახდნენ თანატოლგანმანათლებლები საკუთარ სკოლებში და ისაუბრონ იმ პრობლემებისა თუ გამოწვევების შესახებ, რომლების საბოლოო ჯამში კვლევამ გამოავლინა.

შევსებული კითხვარები დამუშავდა სტატისტიკური პროგრამის SPSS-ის საშუალებით.

# კვლევის მიგნებები

* რესპონდენტების უმეტესობას შეუძლია ბულინგის განმარტება თეორიულ დონეზე, თუმცა იმ ქცევითი პატერნების იდენტიფიცირება, რომლებიც დამახასიათებელია ბულინგისთვის, ხშირ შემთხვევაში არ ხდება. მაგალითად ბიძგება, ხელის კვრა, ინტერნეტში ფოტოსა და ვიდეოს გავრცელება, ჭორების გავრცელება არ აღიქმება ბულინგად.
* რესპონდენტებისთვის უმეტესად მარტივად ამოსაცნობი ხდება ბულინგის პირდაპირი ფორმები, ისეთი როგორიცაა ცემა, ხოლო ირიბი ბულინგი, რომელიც ვლინდება უშუალო აგრესიის გამოვლენის გარეშე, რთულად ამოსაცნობია და შესაბისად მსგავს ფორმებზე ინფორმირებულობის დონე დაბალია.
* აღსანიშნავია, რომ გამოკითხულთა 36.6% თავად გამხდარა ბულინგის მსხვერპლი, ხოლო 74% შესწრებია ბულინგის ფაქტს თავის სკოლაში. აქვე უნდა აღინიშნოს ის პატარა დეტალიც, რომ რესპონდენტები მეტად სენსიტიურად აღიქვამენ და უჭირთ იმ ფაქტებზე საუბარი, როცა თავად გამხდარან მსხვერპლი, ვიდრე სხვის გამოცდილებაზე ამ კუთხით.
* მუნიციპალიტეტის სკოლებისთვის დამახასიათებელია როგორც ფიზიკური ასევე სოციალური, ემოციური და კიბერგულინგი, თუმცა ძირითადად აქცენტირება ხდება ფიზიკურ ბულინგზე, რადგან ძალადობის ეს ფაქტები ხშირ შემთხვევაში აშკარაა, ხოლო ემოციური და სოციალური ბულინგის შემთხვევების გავლენა ხშირ შემთხვევაში ნათლად არ ვლინდება და ლატენტურია.
* ბულინგი სკოლის ტერიტორიაზე ხდება ყველგან: საკლასო ოთახში, ბიბლიოთეკაში, საპირფარეშოში, ეზოში, დარბაზსა თუ დერეფანში. შესაბამისად, მოსწავლეების უმეტესობას ნაკლებად აქვს სკოლაში უსაფრთხოების შეგრძნება.
* რესპონდენტების მიმართვიანობა პირველადი ჯგუფის წარმომადგენლებისადმი, მაგალითად, მშობელებისადმი, ბულინგთან დაკავშირებული პრობლემების შესახებ არის საკმაოდ დაბალი, ძირითადად, რესპონდენტები ამ საკითხზე მეორადი ჯგუფის წევრებს, უმეტესად მეგობრებს ესაუბრებიან.
* რესპონდენტთა ნაწილი მიიჩნევს, რომ თუკი ბულინგის ფაქტი მას არ ეხება, ჩარევა და დახმარება მის კომპეტენციაში არ შედის, რასაც საბოლოოდ მივყავართ ემპათიის არქონამდე.
* რესპონდენტა იმ ნაწილისთვის, რომელიც შესწრებია ბულინგის ფაქტს, დახმარება შეუძლებელი ხდება რამდენიმე მიზეზით. მათ ეშინიათ, რომ თავად გახდებიან ბულინგის მსხვერპლი, ან უბრალოდ არ ფლობენ ინფორმაციას, ასეთ სიტუაციაში რა უნდა მოიმოქმედონ.
* რესპონდენტების მხრიდან გამოიკვეთა მოსაზრება, რომ ბულინგის ფაქტის შესახებ უფროსებისთვის თქმა აღიქმება დევიაციურ, ნორმიდან გადახრილ ქცევად და აღიქმება „დასმენად“ და „ენის მიტანად“. ამ დამოკიდებულებებს კიდევ უფრო უღრმავებს მშობლები, რომლებიც შვილებს საყვედურობენ, რომ მსგავსი საქციელი (ბულინგის ფაქტის შესახებ ინფორმაციის მიტანა მასწავლებელთან/მშობელთან) არ არის საზოგადოების მხრიდან მოწონებული და აღიარებული.
* გამოიკვეთა მშობლების დამოკიდებულებაც, რომ ბულინგის ფაქტის არსებობის შემთხვევაში ბავშვმა პრობლემები თავად უნდა მოაგვარონ.
* მასწავლებლების ცოდნა და კომპეტენცია ბულინგის აღმოფხვრის შესაძლებლობების შესახებ არის საკმაოდ დაბალი. რესპონდენტთა თქმით, მასწავლებლები ხშირ შემთხვევაში, როცა ხდებიან ბულინგის ფაქტის შემსწრენი, ღიზიანდებიან, იწყებენ ყვირილს, აძევებენ მოსწავლეებს გაკვეთილებიდან, მეტიც, ზოგ შემთხვევაში ისინი თავად აყენებენ მოსწავლეებს ფიზიკურ და სიტყვიერ შეურაცხყოფას.
* კვლევის შედეგების მიხედვით გამოვლინდა, რომ ბულინგის ფორმები არათუ იკლებს, არამედ კიდევ ახალ-ახალი გამოვლინებები ემატება. რესპონდენტები მიიჩნევენ, რომ სექსუალური შევიწროება და კიბერბულინგი ბოლო პერიოდის მონაპოვარია და წარსულში მსგავსი ფორმები ნაკლებად გვხვდებოდა სასკოლო სივრცეში.
* რესპონდენტები მიიჩნევენ, რომ ბულინგის აღმოფხვრის პროცესში ჩართულნი უნდა იყვნენ სკოლის ყველა რგოლის წარმომადგენლები: მოსწავლეები, მასწავლებლები, მშობლები და ასევე მანდატურებიც.
* რესპონდენტები მიიჩნევენ, რომ ბულინგის აღმოფხვრისთვის აუცილებელია სკოლის შინაგანაწესში შევიდეს ცვლილებები, არსებობდეს ინსტრუქცია, როგორ უნდა მოიქცეს ბავშვი ასეთ შემთხვევაში, ასევე მნიშვნელოვანია ბულინგის შესახებ ლექცია-სემინარების ჩატარება და საზოგადოების ცნობიერების ამაღლება ბულინგის შესახებ.

# კვლევის შედეგები

# რესპონდენტთა განაწილება დემოგრაფიული მონაცემების მიხედვით

კვლევაში მონაწილე 311 მოსწავლიდან 63,7% იყო გოგონა, ხოლო 36,3 -ბიჭი(დიაგრამა 1). სამიზნე აუდიტორია წარმოადგენდა მე-7-მე-12კლასის მოსწავლეებს, შესაბამისად, რესპონდეტთა ასაკი გახლდათ 12-18 წელი, ხოლო საშუალო ასაკი - 15 (დიაგრამა 2). გამოკითხულთა უმრავლესობა (74,3%) ცხოვრობს ქალაქ ოზურგეთში, ხოლო დარჩენილი 25,7% - ოზურგეთის მუნიციპალიტეტის სოფლებში. კვლევაში მონაწილეობა მიიღო სულ 15 სკოლის მოსწავლემ. რაც შეეხება რესპონდენტთა გადანაწილებას ეროვნებისა და რელიგიის მიხედვით 96,5% არის ქართველი და 94,5% - მართლმადიდებელი.

რესპონდენტთა განაწილება სქესის მიხედვით რესპონდენტთა განაწილება ასაკის მიხედვით

დიაგრამა 1 დიაგრამა 2

რესპონდენტთა განაწილება ეროვნების მიხედვით რესპონდენტთა განაწილება რელიგიის მიხედვით

დიაგრამა 3 დიაგრამა 4

რესპონდენტთა განაწილება სკოლების მიხედვით

დიაგრამა 5

# ინფორმირებულობის დონე ბულინგის შესახებ

კვლევის შედეგებიდან გამომდინარე გამოვლინდა, რომ რესპონდენტთა უმრავლესობას (83,3%) შეუძლია სწორად განსაზღვროს ტერმინი ბულინგის მნიშვნელობა. ხოლო გამოკითხულთა 16,7% ბულინგის შესახებ არასწორ ინფორმაციას ფლობს. უფრო დეტალურად რომ განვიხილოთ, რესპონდენტების ნაწილს მიაჩნიათ, რომ ბულინგი არის რასიზმის ფორმა, ან ბულინგი არის მასწავლებლის მხრიდან მოსწავლეზე ფიზიკური და ფსიქოლოგიური ძალადობა.

მიუხედავად იმისა, რომ რესპონდენტთა უმრავლესობა სწორად განმარტავს ბულინგს, კვლევამ გამოავლინა, რომ კონკრეტული ქცევის იდენტიფიცირება ბულინგად ხშირ შემთხვევაში პრობლემას წარმოადგენს. გამოიკვეთა, რომ ზოგიერთი ქცევა (ბიძგება, ხელის კვრა, შენჯღრევა), რომელიც მსუბუქად და ყოველდღიურობის შემადგენელ ნაწილად აღიქმება მოსწავლეებში, მაგრამ, რა თქმა უნდა, არის ძალადობის შემცველი, არ იდენტიფიცირდება ბულინგად, ძირითადი აქცენტი გადატანილია ისეთ ქცევებზე, რომლებიც ღიად გამოხატული ძალადობაა და ბავშვზე ტოვებს აშკარა „კვალს“.

ფიზიკური ბულინგის იდენტიფიცირება კვლევის მიხედვით უფრო მარტივად ხდება მოსწავლეებში, ვიდრე ფსიქოლოგიური ან სოციალური ბულინგისა. კვლევის შედეგების მიხედვით, მოსწავლეების თითქმის 30% ჭორების გავრცელებას არ მიიჩნევს ბულინგის ფაქტად, ხოლო 18% არ თვლის, რომ უგულებელყოფა გაიგივებულ იქნას ბულინგთან.

რაც შეეხება კიბერ ბულინგს, ამ შემთხვევაშიც ინფორმირებულობის ხარისხი დაბალია მოსწავლეებში, რადგან გამოკითხულთა 27.3% არ მიიჩნევს ინტერნეტში ფოტოს/ვიდეოს დაუკითხავად გავრცელებას ბულინგის ფაქტად.

ჩამოთვლილთაგან რომელიმე შეიძლება ჩაითვალოს თუ არა ბულინგად?

# მოსწავლეთა უსაფრთხოება სკოლებში

საკმაოდ მნიშვნელოვანი საკითხია უსაფრთხო გარემოს არსებობა სკოლებში და ზოგადად უსაფრთხოების შეგრძნება ახალგაზრდებში. კვლევის შედეგების მიხედვით, რესპონდენტთა მხოლოდ 35% ყოველთვის გრძნობს თავს დაცულად სასკოლო სივრცეში, 6.1 - არასდროს, 31.5 -ზოგჯერ, ხოლო 25.1 – ხშირად.

აღსანიშნავია, რომ გამოკითხულთა 36.6% თავად გამხდარა ბულინგის მსხვერპლი, ხოლო 74% შესწრებია ბულინგის ფაქტს თავის სკოლაში. რესპონდეტების უმეტესობა გამხდარა ფიზიკური, სოციალური და ემოციური ბულინგის მსხვერპლი, ნაკლებ გამოხატულია კიბერბულინგისა და სექსუალური შევიწროების ფაქტები.

რესპონდენტების პირადი გამოცდილება ბულინგის ფაქტებთან დაკავშირებით

გაცილებით მაღალია ბულინგის იმ შემთხვევების პროცენტული მაჩვენებლები, რომლის შემსწრეც რესპონდენტები გახდნენ. ამ შემთხვევაშიც გამოიკვეთა, რომ ძირითადად სკოლებში გავრცელებულია ფიზიკური, სოციალური და ფსიქოლოგიური ბულინგის ფაქტები. რაც შეეხება სექსუალურ შევიწროებას, კვლევის მიხედვით გამოვლინდა, რომ აღნიშნული თემა საკმაოდ ტაბუდადებულია, რადგან 3.5%-მა თავი შეიკავა ამ კითხვაზე პასუხის გაცემისგან.

რესპონდენტები სხვა მოსწავლეების გამოცდილებაზე

როგორც შედეგების მიხედვით ჩანს, საკმაოდ მაღალი პროცენტული მაჩვენებელი აქვს დაცინვის შემთხვევებს. კვლევის შედეგების მიხედვით გამოვლინდა ის ძირითადი მახასიათებლებიც, რომლებიც ხდება ხოლმე დაცინვის საბაბი მოსწავლეებში. საყურადღებოა ის ფაქტიც, რომ რესპონდენტები გაცილებით უფრო სენსიტიურად აღიქვამენ დაცინვასთან დაკავშირებულ კითხვებს, რომლებიც საკუთარ გამოცდილებას შეეხება, ვიდრე დაცინვის იმ ფაქტებს, რომლებიც სხვას შეემთხვა. ეს შედეგებშიც კარგად ჩანს.

დაცინვის შემთხვევები სკოლებში

გამოვლინდა სასკოლო სივრცის ის ნაწილებიც, სადაც უშუალოდ ხდება ბულინგის ფაქტები. აღნიშნული სივრცე მოიცავს სკოლის თითქმის ყველა შემადგენელ ნაწილს: საკლასო ოთახს, ბიბლიოთეკას, სპორტდარბაზს, დერეფანს, საპირფარეშოსა და ეზოს.

სად შეიძლება მოხდეს ბულინგი?

# მოსწავლეების, მშობლებისა და მასწავლებლების რეაგირება ბულინგის მიმართ

კვლევის ფარგლებში გამოიკვეთა, რომ რესპონდენტებისთვის მნიშვნელოვანია, პრობლემის არსებობის შემთხვევაში ესაუბრონ პირველადი და მეორადი ჯგუფის წევრებს. თუმცა აღსანიშნავია, პრობლემაზე საუბარს რესპონდენტები მეორადი ჯგუფის წევრებთან ამჯობინებენ. კვლევამ გამოავლინა, რომ სკოლის პრობლემებზე ყველაზე ხშირად რესპონდენტები მეგობრებს ესაუბრებიან. საყურადღებოა ისიც, რომ ასეთ შემთხვევაში მანდატური არ არის ის სანდო რგოლი მოსწავლისათვის, რომელსაც ამგვარ სიტუაციაში შეუძლია დახმარება გაუწიოს მოზარდს, რადგან მხოლოდ 6.4% ესაუბრება მანდატურს პრობლემის არსებობის შემთხვევაში. ასევე დაბალი პროცენტული მაჩვენებლი აქვს სკოლის მასწავლებელს (8.7%), შედარებით მაღალია დამრიგებლისადმი მიმართვიანობის ფაქტები(22.8%)

პრობლემის არსებობის შემთხვევაში ვის ესაუბრებით?

ძალიან მნიშვნელოვანია, როგორი რეაქცია აქვთ ადამიანებს მაშინ, როცა თავად ხდებიან შემსწრე ბულინგის ფაქტებისა. განსაკუთრებით მაშინ, როცა ეს ადამიანები სკოლის სამი რგოლის წარმომადგენლები არიან - მასწავლებელი, მოსწავლე და მშობელი.

როგორც კვლევამ გამოავლინა, რესპონდენტები, იმ შემთხვევაში, თუ შეესწრებიან ბულინგის ფაქტს მათი 32% თავად ცდილობს საკუთარი ძალებით დახმარებას, არის მცირე პროცენტი, რომლებიც ამ ფაქტის შემდეგ თავად ხდებიან ბულერები და იწყებენ ამ თემაზე ხუმრობას, ან სოციალურ ქსელში ტვირთავენ ინცინდენტის ამსახველ მასალას, რაც ამავდროულად დაცინვის საბაბი ხდება. ხოლო რესპონდენტთა 8.4%-მა აღნიშნა, რომ მათ არაფერი მოუმოქმედებიათ, როცა ბულინგის ფაქტს შეესწრნენ. მსგავსი აპათეის მიზეზი კი კვლევის შედეგების მიხედვით სხვადასხვაა, თუმცა ყველაზე საინტერესო არის ის მენტალობა,რომელიც უკვე დიდი ხანია მძლავრად არის ფესვგადგმული საზოგადოებაში, რომ არ დაასმინონ სხვა და არ გახდნენ ე.წ „დამსმენი“.რესპონდენტების დიდ ნაწილს (25.9%) სწორედ ამის შიში აქვთ, არ უნდათ, ვინმე დაასმინონ. ასევე გამოიკვეთა, რომ ის რაც არის სოციალიზაციის არსი - ემპათია, ნაკლებად არის გააზრებული ახალგაზრდების მიერ, რადგან 32,9%-მა არაფერი მოიმოქმედა სწორედ იმის გამო, რომ ეს მათ არ ეხებოდათ. ასევე გამოიკვეთა ზოგადი გულიგრილობა სკოლაში მსგავსი ფაქტების მიმართ სხვა ადამიანებისგან, რადგან რესპონდენტები, რომლებმაც არაფერი მოიმოქმედეს, 10,6%-მა აღნიშნა, რომ ამ ფაქტზე მაინც არავინ მოახდენდა რეაგირებას, ხოლო 14%-მა აღნიშნა, რომ მათ არ იციან, რა უნდა მოიმოქმედონ ასეთ სიტუაციაში.

რესპონდენტთა რეაგირება ბულინგის ფაქტებზე

უმოქმედობის მიზეზები ბულინგის ფაქტებზე

ბულინგის აღმოფხვრის პროცესში მნიშვნელოვანი როლი ეკისრება მასწავლებლებსა და მშობლებს. თუმცა როგორც კვლევამ გამოავლინა, არც ერთი რგოლი პრობლემას არ ეკიდება სერიოზულად და მათგან ქმედითუნარიანი ნაბიჯების გადადგმა არ ხდება. მეტიც, კვლევის შედეგების მიხდევით, მაშინ, როცა სასწავლო პროცესის დროს ხდება ბულინგის ფაქტი, მასწავლებლები თავად იყენებენ ძალადობრივ მეთოდებს, მათ შორის: ყვირილს, საკლასო ოთახიდან მოსწავლის გაგდებას, სიტყვიერ შეურაცხყოფასა და გარკვეული იარლიყების მიწებებას მოსწავლეებისთვის. გამოვლინდა ისიც, რომ ზოგჯერ მასწავლებლები ფიზიკურადაც კი ძალადობენ მოსწავლეებზე. გამოიკვეთა ასევე მასწავლებელთა მხრიდან გულგრილობისა და უგულველყოფის შემთხვევებიც. საინტერესოა ის ფაქტიც, რომ ხშირად მასწავლებლები ასეთ სიტუაციაში ამჯობინებენ დირექციის წევრისთვის დახმარების თხოვნას, ვიდრე მანდატურებისთვის, რაც მიუთითებს იმაზე, რომ პედაგოგებს პირველ რიგში უჭირთ სიტუაციის მართვა და ამავდროულად ნაკლები ინფორმაცია აქვთ იმაზე, თუ როგორ მოიქცნენ მაშინ, როცა მოსწავლეებს შორის ხდება ბულინგი.

მასწავლებელთა რეაგირება ბულინგის ფაქტებზე

რაც შეეხება მშობელთა ჩართულობას, გამოიკვეთა რომ მოსწავლეთა უმრავლესობა (75%) მშობლებს არ ესაუბრება იმ შემთხვევაშიც კი, როცა თავად აქვს ბულინგთან დაკავშირებული პრობლემები. ამის მიზეზად კი დასახალდა მშობელთა მოსაზრება, რომ ბავშვმა საკუთარი პრობლემები თავად უნდა მოაგვაროს, მსგავსი დამოკიდებულება გადადის ახალგაზრდებზეც და თავად ისინიც თვლიან, რომ სკოლის პრობლემები თავადვე უნდა გადაჭრან, ასევე კვლავაც ვაწყდებით სტიგმას, რომ დასმენა ცუდი საქციელია, მეტიც, ის მოსწავლეები, რომლებიც მიმართავენ მშობლებს დახმარებისთვის, მათი 23% უფროსებისგან იღებს უკუკავშირს, რომ ეს არის დასმენა და ეს არ არის ასე ვთქვათ „მიღებული“ საქციელი. გამოვლინდა ისიც, რომ შვილების პრობლემების გადაჭრის გზებად მშობლები ხედავენ მასწავლებლებთან საუბარს ამ საკითხზე, ან იმ მოსწავლესთან, რომელიც ჩაგრავს სხვა მოსწავლეებს, თუმცა აქაც გამოვლინდა ერთი საყურადღებო საკითხი, ზოგჯერ მშობლების მხრიდან მსგავს ფაქტზე რეაგირება გამოიხატება სკოლაში მასწავლებლებთან, ან ბულერ ბავშვსა და მის მშობელთან ჩხუბითა და კამათით.

მშობლებისადმი მიმართვიანობის ხარისხი

მშობელთა რეაგირება ბულინგის ფაქტებზე

# ბულინგის ფორმები, რომლებიც არსებობს სკოლებში

კვლევამ გამოავლინა, რომ ბულინგის ფორმები უმეტეს შემთხვევაში დროში ნაკლებად ცვალებადია, რადგან რესპონდენტთა უმრავლესობა მიიჩნევს, რომ ბულინგის ფორმები არსებობდა ადრეც და არსებობს დღესაც. თუმცა საყურადღებოა ის ფაქტი, რომ კიბერ ბულინგი უმეტესად ახალი დროის შენაძენია, რაც სავარაუდოცაა იქიდან გამომდინარე, რომ ინტერნეტისა და სოციალური ქსელების გამოყენება თანდათანობით კიდევ უფრო მასშტაბური ხდება. მნიშვნელოვანია ისიც, რომ ფულისა და სხვადასხვა სოფლის მეურნეობის გამოძალვა დღესაც აქტუალურია, რადგან 18.5% მიიჩნევს, რომ ბულინგის ეს ფორმა დღესაც არსებობს. ასევე გამოვლინდა, რომ მიუხედავად დაბალი პროცენტული მაჩვენებლისა პირადი ან სხივის გამოცდილება სექსუალურ შევიწროებაზე, ბულინგის ეს ფორმა, როგორც კვლევის შედეგები აჩვენებს, დღეს საკმაოდ აქტუალურია (30.6%)

ბულინგის ფორმები ადრე და ახლა

# პრობლემის გადაჭრის გზები

რესპონდენტების დაკვირვებით ბულინგის აღმოფხვრის პროცესში არსებულ რეალობაში ჩართულები არიან მასწავლებლები, მანდატური, დირექციის წარმომადგენლები, მშობლები და მოსწავლეები, თუმცა გამოკითხულთა 8.3% მიიჩნევს, რომ ამ პრობლემის გადაჭრაში ჩართული არავინ არ არის. იდეალურ შემთხვევაში რესპონდენტები ფიქრობენ, რომ ბულინგის აღმოფხვრის პროცესში სკოლის ყველა რგოლი უნდა იყოს ჩართული. თუმცა გამოკითხულთა დიდი ნაწილი (24%) მეტ პასუხისმგებლობას მანდატურს აკისრებს.

ჩართულობა ბულინგის აღმოფხვრის პროცესში

რაც შეეხება თავად პრობლემის გადაჭრის გზებს, გამოვლინდა, რომ საჭიროა მსგავსი საკითხი შინაგანაწესით რეგულირდებოდეს და არსებობდეს ინსტრუქცია, ვის უნდა მიმართოს მოსწავლემ ბულინგის ფაქტის აღმოჩენის შემთხვევაში. გამოკითხულთა ნაწილი აღნიშნავს იმასაც, რომ საჭიროა ამ მხრივ ინფორმაციის მიწოდება სკოლებისთვის, ლექცია -სემინარების ჩატარება და ცნობიერების ამაღლება. იყო შემთხვევებიც, როცა რესპონდენტები მიიჩნევენ, რომ პრობლემის გადაჭრის პროცესში გადაწყვეტილება უნდა მიიღოს დირექტორმა. მცირე იყო ისეთი შემთხვევებიც(0.5%), როცა მოსწავლეები გამოსავალს ხედავენ პოლიციის არსებობით სკოლებში.

პრობლემის გადაჭრის გზები

# რეკომენდაციები

კვლევის შედეგებიდან გამომდინარე მნიშვნელოვანია გარკვეულ საკითხებზე ყურადღების გამახვილება.

1. მნიშვნელოვანია, სკოლის მოსწავლეების, მასწავლებლებისა და მშობლებისთვის ჩატარდეს სესია/ტრენინგი, რომელზედაც მიეწოდებათ ინფორმაცია ბულინგის შესახებ. ასევე მნიშვნელოვანია კონკრეტული ქეისების განხილვა, რათა სამიზნე აუდიტორიის წევრებს გაუადვილდეთ ბულინგის იდენტიფიკაცია და გამოვლენა.
2. საჭიროა, რომ მოსწავლებისთვის/მასწავლებლებისთვის/მშობლებისთვის ჩატარდეს ტრენინგი კონფლიქტების მართვისა და უსაფრთხო გარემოს შესახებ.
3. მნიშვნელოვანია მანდატურების ჩართულობა პროცესში, მათი მხრიდან შეხვედრების ორგანიზება მშობლებთან, მასწავლებსა და მოსწავლეებთან, რათა გააცნონ მათ ის მექანიზმები, რომლებიც არსებობს ბულინგის აღმოფხვრისთვის.
4. საჭიროა სკოლამ იმუშაოს შინაგანაწესზე, რათა მასში არსებობდეს პუნქტი ბულინგის შესახებ, რომელიც დაეხმარებათ მოსწავლეებს, ბულინგის აღმოჩენის შემთხვევაში შესაბამისად იმოქმედონ.
5. მნიშვნელოვანია, დამრიგებელმა მეტად იმუშაოს მოსწავლეებთან და კლასის საათი დაუთმოს ბულინგთან დაკავშირებული საკითხების განხილვას.